سارا شگفتہ
رجانکار : مجید عاجز
آئی ءَ ہمینچو کتاب چَٹّ اِتگ
کہ آئی ءِ پاد کاگد ءِ وڑا بوتگ اَنت
آ ہر روچ کاگد ءِ سرا وتی دْروشم ءَ نبشتہ کنت ءُ لیگار بیت
آئی ءِ زال کہ بے تواری ءِ شر رنگی ءَ نشتگ اَت
چہ کاگدانی چانگگ ءَ سارتر ءِ کِرّا شُت
اراں تو گوں راں بو ءُ فرائیڈ ءَ دُچار کپتگ ئے
سیفو! منی سیفو! مِیرا بائی ءِ وڑا گپ مہ جن
من سرپد بوت آں، نوں آئی ءِ چمّ کیٹس ءِ چمّانی وڑا بووگ ءَ اَنت
من کہ سوھنی ءِ ھانڈو سر ءَ کتگ اَت
وتی نام لیلیٰ گُشتگ اَت
من گُشتگ اَت
لیلیٰ مُچّیانی گپّاں منی دیم ءَ پِر لیس مدئے
تھنائی ھم ازبابے
چہ شیکپیئر ءِ کسمانکاں آئی ءَ گچین کنان ءَ ٹیٹک جنان کت
منا تھنا گندگ ءَ پد
سارتر فرائیڈ ءِ کُڈّک ءَ شُت
آ وتی لیکہ ءَ تْرپونز وران اَت
من پھم اِت آئی ءِ کتاب چینچک اِنت
بلئے پدا ھم سارتر اَت ءُ باندا مُچّی ءَ دُچار کپگی اَت
من مُچّی ءِ نیمگ ءَ لنکک ٹال کت تہ درّاہینت ئِے
گوں اینچو سارتراں دُچار کپگ ءَ ترا چے رسیت
اگاں اینچو اڑی کنئے گڑا وتی وارث شاہ،
ءُ ہیر سیال ءِ کُڈّکاں رویں
چہ سارتر ءَ چھر زورگ ءَ پد
من یک نگدی دیوانے ٹھینت
منا پہ جنجال کوٹی یے ءِ نیم رس اِت
گڑا پیسرا نیم فرائیڈ لوٹاھینت
پدا نیم راں بو لوٹاھینت
نیم نیم جُست کنان کت
جان ڈن چے کنئگ ءَ اِنت؟
چہ نیمسوئیں شائراں چُٹّگ لوٹیت
چہ دُزّاں سک بیزار اِنت
دانتے اے وھد ءَ کُجا اِنت؟
آ چہ دوزہ ءَ ھوں لِکّتہ
آئی ءَ شَکّ اَت
کہ آ گوں بگاھاں تاں دیرا گِر ءُ چیلّ بوت نہ کنت
وتی پُشدر ءَ
یک کُچکے پہ دائمی وکّگ ءَ پش گیتکگ ئِے
آئی ءِ شرّی چے اِنت؟
بیاترچے ءِ یات ءَ وکّگ ءَ اِنت
تئی ھیال چے گشیت؟
سارترانی ھیال چے اِنت؟
سارترانی ھیال ءِ ھساب ءَ آئی ءِ دیم گوئٹے آنی لوگ ءِ نیمگا اِنت
منتگیں نیم کوٹی ءَ چے بووگا اِنت؟
چونیں لبز گچین کنئگا اَنت؟
کوٹکیں ( بے پتیں ) زھگاں ھساب کنئگا اَنت
جنکانی ناماں پیش ردانی سَوب ءَ پِربست کنئگا نہ اَنت
پمشکا آھانی دستونک کسان بووگا اَنت
زمین ءِ ھساب ءَ نگدکار
چہ وتی کوٹیاں دراھگ ءَ ساڑی نہ اَنت
بلئے آئی ءَ مُسام کتگ
کہ دراہیں جیڑوک ھوار نند اَنت ءُ
گشنت کہ چاگرد چے یے؟
ءُ پرچا ھست اِنت
چوناھا گْواتانی کار کشّگ اِنت
چوناھا گْواتانی کار تھنا کشّگ اِنت
دُور چارانی چمّ چِہ ڈؤل اَنت؟
چہ سگریٹے ءِ دَم ءَ مستر اَنت
آ چہ کَنڈے ءَ ڈوک کشّگ ءُ ھساب کنئگا اِتنت
ءُ گُشگا اِتنت کہ ما اشی ءِ بنگیج کنوکیں
گوں چاہ ءَ غیبت ءِ کیک الّمی بنت
ءُ پُشت گُشی ءِ کتاب ءِ پیشگال ءَ ھرکس نبشتہ کنت
چہ زباناں بُتکگیں تیرانی مِروک زندگ بووگا اَنت
مزنیں رسانکے
چاگرد ءِ سرا ھما زبان کشّیت
ہر یک مردمے ءِ کرّا
کتابانی مرزبوم چہ مردماں مستر اِنت
مرزبوم
شَہ بانکانی کِسّھانی ڈکّ دیگ ءَ
زانشت ءِ داد رسیت
رسید ءِ اسپیتیں تاک ءِ سرا زانشت نبشتہ کنئگ بیت
نوکیں چیزے ءِ پولگ ءَ پد دراہینانی کیسّگ گرم بنت
پیسرا اے بُگش ، جنھجھنے کدی ودی بوتگ؟
من زاناں شرگدارے آں کہ گْوستانک ءَ پِر لیس بدی آں
کسے ءِ شئیراں بُوان گْوستانک ءَ سرپد بئے
تئی چمّانی ارس
منی کتاب ءِ پیشگال ءِ نبشتہ اَنت
اے کئی وانینتگین اَنت؟
براھندگیں شرگدار ءِ
اے کئی چمّ اِنت؟
منی ھیال ءَ نشار سیفو ءِ
ءُ اے دست؟
ہنچو گُمانِ بیت غالب ءِ
گوہ ورئے
اگاں ساہ ءِ امان بہ بیت تہ بُگُشاں
ھرچی کہ نام ئِے ھست اَت کُلّ گِرگ بوت اَنت
بلئے تئی ھیال چے اِنت؟
من ابید ء لِٹّک ءِ سُرینگ ءَ دگہ چے کت کناں؟